Gandia obri el termini per sol·licitar els ajuts al sector comercial minorista, hostaleria i serveis davant la crisi de la COVID-19
25 maig 2020

## Gandia obri el termini per sol·licitar els ajuts al sector comercial minorista, hostaleria i serveis davant la crisi de la COVID-1925 maig 2020Última actualització: 14 juliol 2025

![](../gestion/img/_AO_2729-copia.jpg)  
  

L'Ajuntament de Gandia ha obert hui el termini per a la sol·licitud de les ajudes directes per valor de 2 milions d'euros (1.500 euros màxim per local) als autònoms, xicotetes empreses i micropimes després de la corresponent publicació en el Butlletí Oficial de la província de València.

La finalitat de la mesura, que va ser acordada a proposta del govern municipal al fòrum socioeconòmic on participen totes les forces polítiques representades al consistori, empresaris i sindicats, pretén pal·liar els efectes negatius de la pandèmia, reactivar el sector productiu que s'ha vist afectat per la mateixa i contribuir al reforçament estratègic de sector, incidint especialment en el terreny de la innovació.

Aquestes subvencions van dirigides al sector del comerç minorista, l'hostaleria i els serveis de Gandia, i complementen les ajudes de 57 milions d'euros que va aprovar la Generalitat Valenciana per a tot el territori valencià.

Aquests 2 milions d'euros procedeixen dels 4,5 milions d'euros que l'Ajuntament ha destinat del romanent de tresoreria per a alleujar la crisi del coronavirus. Es tracta d'un pla econòmic viu, el que significa que es continuarà treballant en ajudes futures a partir de noves modificacions pressupostàries.

**Els requisits per accedir a les subvencions són els següents:**  
\- Autònoms, microempreses i petites empreses.  
\- Que desenvolupen la seua activitat en un local obert al públic a Gandia.  
\- Que el local tinga menys de 400 m2.  
\- Que hagen tingut activitat com a mínim tres mesos abans del 14\-03-20 i han d'haver continuat actives a partir del 14\-03-20.  
\- Que hagen estat tancats pel Decret d'alarma.  
\- És obligatori el compromís d'haver complert tots els protocols i requisits marcats per l'Autoritat sanitària derivats de la COVID-19.  
\- Compromís de participar en programes de formació per a la innovació comercial i / o en activitats de promoció comercial organitzades per l'Ajuntament i les associacions de comerciants / hostalers, en els següents 12 mesos.  
\- L'obligatorietat de mantenir la plantilla al 50% i el local obert fins al 31 de desembre de 2020.

Després de l'anunci en el BOP, l'alcaldessa de Gandia, **Diana Morant** ha declarat que es tracta d'ajudes al sector minorista, a l'hostaleria i al sector serveis de la ciutat. "_Des de hui aquestes ajudes poden ser sol·licitades i amb elles pretenem ajudar a aquells que van veure que amb la declaració de l'estat d'alarma havien de baixar la persiana i que des de llavors travessen dificultats per realitzar la reobertura" "Vivim un moment històric on és necessari un escut forjat per les administracions públiques per aconseguir que es reactive i es dinamitze l'economia local perquè de l'economia de la xicoteta empresa depenen la majoria dels treballadors i les famílies de la nostra ciutat_".

"_Els ajuts poden ser sol·licitades a partir de hui i el que volem és que no quede cap persiana baixada de les que van quedar per culpa de la declaració de l'estat d'alarma_" va finalitzar Morant.

Per la seua banda, el regidor responsable de Govern Interior i Coordinació administrativa, **Jose Manuel Prieto** va destacar que es tracta d'un dispositiu especial que "_pretén ajudar a totes aquelles empreses i autònoms que van haver de cessar temporalment la seua activitat per la declaració de l'estat d'alarma_". L'edil ha explicat que hi haurà una oficina on s'atendrà presencialment al hall del consistori i va informar que es recomana sol·licitar cita prèvia telefonant al 962959655,  enviant un correu electrònic a [ayudacomerciolocal@gandia.org](mailto:ayudacomerciolocal@gandia.org) o en [https://apps.gandia.org/cita\_subvencio\_covid](https://apps.gandia.org/cita_subvencio_covid/)/.  
Els tràmits es podran realitzar per via telemàtica en el [web municipal](http://www.gandia.es/aytg/Web_php/index.php?contenido=subapartados_woden&id_boto=723).

"_Com a govern municipal hem fet un esforç econòmic molt important que esperem que ajude a pal·liar els efectes negatius que la COVID-19 ha tingut en el comerç, autònoms i empreses_" va afirmar Prieto.

  
Finalment, **Ferran Martínez**, regidor delegat Polítiques Econòmiques, Comerç, Indústria i Innovació ha destacat que "_La intenció del govern local és que ningú es quede enrere si s'ha vist obligat a tancar el seu local a conseqüència de la declaració d'estat d'alarma. Per això les ajudes van dirigides al comerç minorista, l'hostaleria i els serveis de la ciutat, sobretot, a aquells que estan més necessitats_".

"_Es repartiran 2 milions d'euros entre totes les persones que reunisquen les condicions i hagen presentat les sol·licituds, incompatibles amb altres ajudes de la Generalitat. És probable que no arribem a cobrir totes les necessitats del sector, però continuarem treballant en la línia de mesures com aquesta_".

[Twittear](https://twitter.com/share)